VL คาดรายได้ปีนี้โตเกิน 10% รับอัตราใช้เรือเพิ่ม หลังเริ่มคลาย “ล็อกดาวน์”
VL คาดรายได้ปีนี้โตเกิน 10% รับอัตราใช้เรือเพิ่ม หลังเริ่มคลาย “ล็อกดาวน์”
1 มิ.ย. 2563

นางชุติภา กลิ่นสุวรรณ ประธานเจ้าหน้าที่บริหาร บริษัท วี.แอล. เอ็นเตอร์ไพรส์ จำกัด (มหาชน) หรือ VL เปิดเผยว่า บริษัทตั้งเป้ารายได้ปี 63 โตไม่ต่ำกว่า 10% จากปีก่อนที่มีรายได้ 713.07 ล้านบาท โดยได้รับปัจจัยหนุนจากการใช้น้ำมันที่ปรับตัวเพิ่มสูงขึ้นหลังจากสถานการณ์การแพร่ระบาดของเชื้อไวรัสโควิด-19 คลี่คลายและมีการผ่อนคลายนโยบายการปิดเมือง (Lockdown) ส่งผลให้อัตราการบรรทุกกลับเข้ามาเป็นเกือบ 100%
“แม้ว่าในช่วงที่ผ่านมาจะมีผลกระทบให้การใช้เชื้อเพลิงในการขนส่งลดลง แต่อย่างไรก็ตามยังมีการเดินทางอยู่ และน้ำมันยังคงต้องใช้อยู่ ส่งผลให้ความต้องการใช้เรือขนส่งน้ำมันของบริษัทยังไม่ลดลงมากนัก และหลังจากที่มีการผ่อนคลายมาตรการต่าง ๆ แล้ว ก็จะทำให้ความต้องการใช้น้ำมันสูงขึ้น ก็ส่งผลดีให้อัตราการใช้เรือสูงขึ้นตามไปด้วย” นางชุติภา กล่าว
สำหรับจำนวนเรือของบริษัทในปีนี้คาดว่าจะอยู่ที่ 13 ลำ และมีปริมาณการบรรทุกรวมไม่ต่ำกว่า 41,000-42,000 เดทเวทตัน (DWT) โดยบริษัทเตรียมรับเรือต่อใหม่ 1 ลำในช่วงปลายปีนี้ จากปัจจุบันมีจำนวนเรือทั้งหมด 12 ลำ มีปริมาณการบรรทุกน้ำมันอยู่ที่ราว 39,000 เดทเวทตัน